Момак и девојка (Бачванске)
Прибег прибеже делија Јова,
На коњу враном и поткованом,
За њиме Смиља с граном босиљка,
Па му беседи Смиља девојка:
Лакше, полакше делија Јово,
И ја ћу с тобом у вашу земљу.
Али беседи делија Јова:
Врати се натраг Смиљо девојко
Не можеш за мном у нашу земљу,
Широко равно поље не можеш прећи,
Дубока Дрина, вода не мож пливати,
Висок је врх планине, не мож' узићи.
Али беседи Смиља девојка:
Прећи ћу равно поље, цвеће берући,
Пливаћу Дрину воду, венац вијући
Узић' ћу врх планине, све певајући,
Отић' ћу твојој мајци, тебе грлећи.

Извор  
Стеван Бошковић, Бачванске песме. У Новоме Саду. Српска народна задружна штампарија, 1879. стр. 117-118.

Српске лирске народне песме‎
Сватовске песме